Document ID: 32009R0251

32009R0251
L 086/170
SLUŽBENI LIST EUROPSKE UNIJE
11.03.2009.
UREDBA KOMISIJE (EZ) br. 251/2009
od 11. ožujka 2009.
o provedbi i izmjeni Uredbe (EZ) br. 295/2008 Europskog parlamenta i Vijeća u pogledu serija podataka koji se prikupljaju za potrebe strukturne poslovne statistike te potrebnih prilagodbi nakon revizije statističke klasifikacije proizvoda po djelatnostima (KPD)
(Tekst značajan za EGP)
KOMISIJA EUROPSKIH ZAJEDNICA,
uzimajući u o obzir Ugovor o osnivanju Europske zajednice,
uzimajući u o obzir Uredbu (EZ) br. 295/2008 (1) Europskog parlamenta i Vijeća od 11. ožujka 2008. o strukturnim poslovnim statistikama, a posebno njezin članak 11. stavak 2. točke (b) i (e),
budući da:
(1)
Uredbom (EZ, Euratom) br. 58/97 (2) utvrđen je zajednički okvir za izradu statistika Zajednice o strukturi, djelatnostima, konkurentnosti i uspješnosti društava u Zajednici. S ciljem jasnoće i racionalizacije ta je Uredba prerađena, a razne su njezine odredbe znatno izmijenjene i dopunjene.
(2)
Uredbu Komisije (EZ) br. 2701/98 o serijama podataka koji se prikupljaju za potrebe strukturne poslovne statistike (3) potrebno je izmijeniti kako bi se uzele u obzir odnosne izmjene. Radi jasnoće tu je Uredbu potrebno zamijeniti ovom Uredbom.
(3)
Potrebno je utvrditi učestalost izrade višegodišnjih strukturnih poslovnih statistika i podjelu rezultata za izradu strukturne poslovne statistike kako bi dobiveni podaci bili usporedivi i usklađeni u svim državama članicama.
(4)
Uslijed revizije statističke klasifikacije proizvoda po djelatnostima (KPD), potrebno je prilagoditi određene nazive obilježja iz Priloga V.
(5)
Mjere predviđene ovom Uredbom u skladu su s mišljenjem Odbora za statistički program,
DONIJELA JE OVU UREDBU:
Članak 1.
Učestalost izrade višegodišnjih statistika i podjela rezultata iz članaka 3. i 7. Uredbe (EZ) br. 295/2008 utvrđuju se u serijama podataka iz Priloga I. ovoj Uredbi.
Države članice prikupljaju te serije podataka za referentnu godinu 2008. i naredne godine.
Članak 2.
Ovime se Uredba (EZ) br. 2701/98 stavlja izvan snage.
Međutim, ona se i dalje primjenjuje na serije podataka koje se šalju za referentne godine do 2007., uključno s tom godinom.
Članak 3.
Prilog V. Uredbi (EZ) br. 295/2008 izmjenjuje se u skladu s Prilogom II. ovoj Uredbi.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. ožujka 2009.

Labels: 4
19